
ДО 
ОБЩИНСКИ СЪВЕТ
БУРГАС



ДОКЛАДНА  ЗАПИСКА
OT
ДИМИТЪР НИКОЛОВ  
КМЕТ НА ОБЩИНА БУРГАС

ОТНОСНО: Осигуряване на собствен принос за изпълнение на проект “Зелен Бургас: Справедливи и приобщаващи зелени политики“ (JUSTGREEN: Inclusive and Just Green Policies) с реф. номер 02С0406, одобрен за финансиране по втората покана на Програма Интеррег Европа 2021-2027

	
	УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Община Бургас е одобрена да участва в консорциум за изпълнение на проект “Зелен Бургас: Справедливи и приобщаващи зелени политики“ (JUSTGREEN: Inclusive and Just Green Policies) с реф. номер 02С0406, одобрен за финансиране по втората покана на Програма Интеррег Европа 2021-2027. 
Проектът цели да разработи и приложи съвместен подход за социално-справедлив преход към устойчивост на климата. Тъй като европейските градове и райони се борят с привеждането в съответствие на своите планове за адаптиране към климата със социалните си цели, се поставя на преден план справедливостта, така че последващите политически интервенции да не увеличават допълнително неравенствата. Акцентът е намаляването на отрицателните въздействия на климата върху най-уязвимите общности, като същевременно активно се ангажират в разработването и прилагането на климатичните политики.
Дейностите по проектното предложение ще се фокусират върху обмяна на опит, прехвърляне на знания и подобряване на политиките, свързани със зелена система на града чрез участие в събития, уебинари и съвместни лаборатории с другите партньори от проекта. Проектът също така предвижда и активно включване на заинтересовани страни, които да оценят и дават своята висока експертиза при взимането на ключови решения. Двустранната обмяна на опит ще гарантира непрекъснато подобрение на местните експертни умения. 
Предвидените проектни дейности отговарят в пълнота на целите и приоритетите на Програмата за демографско развитие на Бургас. Подобрената зелена система и достъпът до нея, както и активното включване на граждани и заинтересовани страни в създаването и подобряването на политиките на града са основно условие за гарантиране на добра среда на живот в населените места. В този смисъл с реализирането на предвидените в проекта мерки се постигат основни цели, залегнали в политиката на Община Бургас не само за подобряване на градската среда, но и за преодоляване на демографските предизвикателства.
Водещ партньор в консорциума, изпълняващ проектните дейности, е Община Ротердам, а другите участници са: Общините Гент, Катовице, Мурсия, Талин,  Регионалния фонд за развитие на Атика и Университетът „Еразъм“.
Срокът за реализация на проекта е от м. юли 2024 до м. март 2028 г. Бюджетът на Община Бургас е в размер на 410 184,49 лв. (209 724 евро) с ДДС, от които 328 147,59 лв (167 779,20 евро) са безвъзмездна финансова помощ от програмата ИНТЕРРЕГ, 61 527,67 лв. (31 458,60 евро) се финансират от националния бюджет, и 20 509,22 лв. (10 486,20 евро) собствен принос, разпределен за период от 4 години. 
Предвид гореизложеното, на основание чл. 21, ал. 1, т. 8 от ЗМСМА и в съответствие с Насоките за изпълнение на проекти по програма ИНТЕРРЕГ Европа 2021-2027,  предлагам, Общински съвет Бургас да вземе следното

Р Е Ш Е Н И Е :
1. Общински съвет – Бургас дава съгласие Община Бургас, да изпълни предвидените дейности по проект “Зелен Бургас: Справедливи и приобщаващи зелени политики“ (JUSTGREEN: Inclusive and Just Green Policies) с реф. номер 02С0406, одобрен за финансиране по втората покана на Програма Интеррег Европа 2021-2027. 
2. Общински съвет – Бургас дава съгласие Община Бургас да осигури съфинансиране в размер на 10 486,20 евро с ДДС, представляващи 5 % от бюджета на Община Бургас по проекта, разпределени  4 последователни години от м. юли 2024 г. до м. март 2028 г.

